I solskinnet på Storetveitmarken sitter FPU-politikerne Kristoffer Gaasholt, Marte Joan Monstad, Bjørn Knudsen og Theodor Helland i gresset og skjenker seg hvert sitt glass av rødvinen Marques de Chive, en fransk vin av den ikke altfor dyre sorten.

– Hvem skader jeg når jeg sitter her og nyter et glass vin, spør Knudsen retorisk og tar seg en god slurk.

De er vel vitende om at de gjør noe ulovlig. Målet er å få regjeringen til å åpne opp for alkohol i parken. På sikt vil de oppheve alkoholforbudet på alle offentlige steder.

– Den rødgrønne regjeringen har lenge hatt som misjon å gjøre livet vanskelig for folk flest. Vi vil oppfordre regjeringen til å oppheve tåpelige forbud, og jeg ser ikke noe problem med å ta seg et glass vin i parken. Vi klarte å få fjernet forbud mot Segway og poker, nå håper vi at parkvin skal bli det neste, sier Monstad.

Vil ruspåvirke moderpartiet

FPU gjorde et liknende stunt før valget i fjor, den gang sammen med folk fra Unge Høyre, blant annet Erik Skutle. Denne gang demonstrerer de for å få sitt moderparti FrP til å presse igjennom lovendringer.

– Regjeringen har lagt seg på en liberal linje, og det er bra. Vi har et støtteparti i Venstre som er interessert i å fjerne de tåpelige forbudene, så ser jeg ikke på det som noen umulighet at dette blir reelt, sier Kristoffer Helland.

Enkeltmenneskets frihet

Fredag aksjonerte FPU flere steder i landet for legalisering av drikking i parker. Her vest var det på Storetveitmarken som ble valgt ut av de unge, mørkeblå aksjonistene

– Vi tror ikke folk er fehoder. Vi tror at enkeltmennesket er best i stand til å ta de sosiale normene. Folk er i stand til å avgjøre når det passer seg å ta et glass vin og når det ikke gjør det, sier Gaasholt.

– Sitter dere ikke her og hever dere over loven når dere som politikere velger å bryte den?

– Vi er ikke over loven, men det er viktig å vise at vi er engasjerte og vil bidra til forandring. Vi er genuint opptatt av frihet. Vi forstår at vi bryter loven og at det ikke er bra. Vi mener likevel at frihet er en så viktig sak at vi velger å gjøre det, sier Bjørn Knudsen.

– Kunne dere ikke fått frem det samme budskapet uten å bryte loven?

– Det er jo for å sjokkere litt, skape oppmerksomhet og få frem budskapet. Selv om vi ikke er over loven, så er vi meningsbærere for mange som ikke kommer frem med det de sier til vanlig. Hadde vi fått en bot så måtte vi betalt den, men likevel så sitter vi nå altså her og tar oss et glass vin. Det gjør vi for å vise at vi synes det er helt greit, sier Helland.

– Stenger barn ute

Leder i ungdomsorganisasjonen Juvente, Kristoffer Holm, synes FPU har kommet opp med et skikkelig dårlig forslag.

– Vi er imot drikking i parken på generelt grunnlag. Vi mener drikking er en voksenaktivitet, mens parken er et sted for alle, et sted veldig mange barnefamilier og ungdommer bruker. Når flere drikker vil flere bli fulle. Det gjør at barn og unge etterhvert vil oppleve parken som mindre trygg. Alkohol er naturlig i mange sosiale sammen-henger der barn deltar allerede. Vi synes med største selvfølgelighet at parken skal være et fristed der barn skal slippe dette, sier han.

FPU-politikerne mener det er lite forskjell på en park og for eksempel et fortau ved en uterestaurant.

– I dag kan små barn gå forbi fortausrestauranter der det er fullt lovlig å sitte å drikke alkohol, sier Gaasholt, og legger til at de ikke vil akseptere at alkoholen skal gå utover de minste.

– Vi tar avstand fra det hvis det går utover barn. Dette er kjernen i liberalismen: Min frihet slutter der din begynner, legger han til.

– Det er verdt å nevne at Norge har blant verdens mest restriktive alkoholpolitikker. Samtidig er vi ett av landene med dårlig drikkekultur. Den alkoholpolitikken landet har ført har ikke akkurat vært vellykket. Nå mener vi det er på høy tid å gå i en annen retning og åpne opp, sier Helland.